**ИНФОРМАЦИЈА**

**У ВЕЗИ СА ПОЛАГАЊЕМ ПРАКТИЧНОГ ДЕЛА СТРУЧНОГ ИСПИТА ЗА ТУРИСТИЧКОГ ВОДИЧА И ТУРИСТИЧКОГ ПРАТИОЦА**

 Стручни испит за туристичког водича и туристичког пратиоца састоји се од теоријског и практичног дела испита.

 Практични део стручног испита, којим се утврђује вештина вођења, односно праћења и способност обављања оперативно техничких послова, као и примена знања из свих предмета утврђених Правилником о стручном испиту за туристичког водича и туристичког пратиоца („Службени гласник РС”, број 99/23), обухвата вођење односно праћење туристичке групе правцем - итинерером за туристичког водича, односно туристичког пратиоца, који одреди председник комисија на предлог испитивача из практичног дела стручног испита.

Полагање практичног дела стручног испита спровешће се након извршеног избора туристичке агенције организатора путовања за организацију полагања практичног дела стручног испита за туристичког водича и туристичког пратиоца путем јавног позива.

 **Висина трошкова полагања практичног дела стручног испита утврђује се након извршеног избора организатора путовања за организацију полагања практичног дела стручног испита**.

 Сматра се да је кандидат положио практични део стручног испита, ако је показао способност самосталног вођења односно праћења туристичке групе.

 **Ако кандидат није положио практични део стручног испита сматра се да није положио стручни испит**.

 Ако кандидат не приступи полагању стручног испита или одустане од полагања сматраће се да испит **није положио**.

**Указујемо да због специфичности организације полагања практичног дела стручног испита не постоји могућност померања утврђених термина по објављивању распореда кандидата.**

 Молимо кандидате да редовно прате званичнуинтернет страницу овог министарства.

* **Практични део стручног испита за туристичког водича**

 Практични деостручног испита за туристичког водича је завршни део стручног испита и полаже се у току дводневног путовања са ноћењем и поласком из Београда, а према унапред утврђеном итинереру.

Итинерер обухвата следећу руту:

- први дан: Београд – Свилајнац – Деспотовац -Манасија - Раваница- Ћуприја – Параћин - Крушевац – Трстеник – Љубостиња – Александровац – Брус – Копаоник

 - други дан: Н. П. Копаоник – Јошаничка Бања – Ушће – Студеница – Богутовачка Бања - Матарушка Бања - Жича- Краљево – Гружа - Крагујевац - Београд

Кандидати треба да проуче правце кретања користећи саобраћајне, географске и туристичке карте и да сходно томе припреме излагања о просторима, местима и ресурсима поред којих се пролази и који се обилазе. Током полагања практичног дела стручног испита кандидати презентују своја знања о:

* *рељефу Србије и планинама* (Авала, Космај, Рудник, Столови, Гоч, Копаоник и остале планине),
* *водним просторима Србије* (Сава, Дунав, Велика Морава, Западна и Јужна Морава, Ибар, Студеница и остали водни простори),
* *пећинама* Србије (Ресавска пећина, Злотске пећине, Лазарева пећина, Рајкова пећина ...),
* *бањама и термоминералним изворима* (Врњачка Бања, Сокобања, Јошаничка Бања, Богутовачка Бања, Матарушка Бања ...),
* *биогеографским мотивима* Србије и пределима кроз које се путује са посебни нагласком на заштићеним просторима, деловима природе и животињским светом,
* *регијама и њиховим карактеристикама* (природни и антропогени ресурси, становништво, економски развој),
* *градовима* (Београд и његове општине, Смедерево, Пожаревац, Крагујевац, Јагодина, Краљево, крушевац, Чачак ...),
* осталим мањим и већим *насељеним местима кроз која се путује*,
* *археолошким локалитетима,*
* *старим градовима, тврђавама ...*
* *националним парковима* (Ђердап, Копаоник ...),
* *историјском развоју Србије и пределима кроз које се путује,*
* *културно-историјским споменицима Србије и пределима кроз које се путује,*
* *култури, обичајима, фолклору, музици, гастрономији ...*
* *плановима развоја локалитета, места, регије* ...

 У току путовања сваки кандидат одговара више пута, при чему мора да располаже информацијама у вези са географским подацима, историјским догађајима, привредно-економским развојем региона, развојем саобраћајне инфраструктуре, развојем туризма, културно-историјским споменицима, становништвом, обичајима, садашњим и будућим развојем подручја кроз која се путује.

 Кандидати полажу практични део стручног испита на српском и страном језику који су положили у оквиру теоријског дела испита.

 Практични део стручног испита полаже се усмено и обухвата следећа три дела:

* Излагање општег градива у аутобусу;
* Полагање испита на локалитетима;
* Полагање испита унутар сакралних грађевина (фрескосликарство).

 Приликом полагања од кандидата се очекује да владају материјом о којој говоре, као и да покажу способност занимљивог презентовања потребних знања и информација.

 За припрему полагања практичног дела стручног испита кандидати могу да користе сву расположиву литературу из различитих области (историја, историја уметности, географија, економија, биологија, туризам), као и географске, саобраћајне и туристичке карте, сходно итинереру.

 Листа литературе која се препоручује за припрему полагања практичног дела стручног испита:

1. Бранко Вујовић , Национална историја, Београд. (скрипта)
2. Д. Т. Батаковић, М. Ст. Протић, Н. Самарџић, А. Фотић (2000), Нова историја српског народа, Београд.
3. Дероко, Александар, [Монументална и декоративна архитектура у средњевековној Србији](https://books.google.com/books?id=N-HVAAAAMAAJ). Београд: Научна књига.
4. Вујовић, Б., Историја уметности, ауторско издање, Београд,
5. Валтровић и Милутиновић – документа и теренска грађа 1871, (Историјски музеј Србије)
6. Јован Деретић, Културна историја Срба, Лагуна
7. Јован Цвијић, Балканско полуострво и јужнословенске земље, Народна библиотека Србије
8. Горан Секулић, Драгана Остојић, Маја Радосављевић, Наташа Панић, Резерват биосфере Голија-Студеница: живот с планином, Завод за заштиту природе Србије, 2017
9. Лидија Амиџић, Национални паркови Србије, Завод за заштиту природе Србије, 2019
10. Штетић, С., Туристичка географија Србије, или Штетић, С., Национална туристичка географија Србије ЛИ, Београд,
11. Максин, М., 2012, Туризам и простор, Сингидунум, Београд, <http://www.singipedia.singidunum.ac.rs/content/3062-Turizam-i-prostor>
12. Станковић, С., Туристичка географија Србије, Географски факултет, Београд
13. Ромелић, Ј., Туристичке регије Србије, ПМФ, Нови Сад,
14. Јовановић, В., 2015, Тематски туризам, Универзитет Сингидунум, Београд, <http://www.singipedia.singidunum.ac.rs/content/4030-Tematski-turizam>
15. Књиге о знаменитим личностима Србије некада и данас
16. Уџбеници средњих школа и факултета из наведених области,
17. Енциклопедијска издања,
18. Домаћи и страни туристички водичи,
19. Путописи домаћих и страних аутора.

 Поред горе наведене литературе, за припрему полагања практичног дела стручног испита неопходно је да кандидати користе и литературу предвиђену за припрему полагања теоријског дела стручног испита.

* **Практични део стручног испита за туристичког пратиоца**

 Практични деостручног испита за туристичког пратиоца је завршни део стручног испита и полаже се у току једнодневног излета са поласком из Београда према унапред утврђеном итинереру, и то:

Београд-Рума-Ириг-Фрушка гора- Петроварадин-Нови Сад-Сремски Карловци -Београд

 Итинерер обухвата:

 - Путовање до Фрушке горе, до ***манастира Крушедол*** и обилазак једног од наших најпознатијих манастира;

- Одлазак за Петроварадин, обилазак ***Петроварадинске тврђаве*** - Гибралтара на Дунаву;

- Обилазак ***Новог Сада***, разгледање града: Градска кућа, Владичански Двор, Катедрала, Дунавски парк, Змај Јовина улица… Посета *хотелу Пупин или хотелу Шератон (Sheraton).*

- Посету ***Сремским Карловцима,*** обилазак града; посета једног од чувених винских подрума, обилазак Саборне цркве из 1762. године, Градског музеја, Патријаршијског двора, барокне чесме из 1790.

- Повратак за Београд.

 Кандидати полажу испит на српском и страном језику који су положили у оквиру теоријског дела испита.

 Полагање испита је усмено и састоји се од пружања основних информација током путовања о Републици Србији, местима поред којих се пролази, као и локалитетима којe ће се посетити.

 Приликом посете изабраном хотелу на утврђеном итинереру кандидати показују своја знања која су неопходна за успешан смештај туриста у хотел, пружају потребне информације у вези са садржајима хотела и местом боравка туриста.

 Током полагања практичног дела стручног испита кандидати презентују знања која се односе на поступања туристичког пратиоца у конкретним ситуацијама, решавање одређеног случаја или симулацију ситуације (процедуре након слетања авиона на аеродром у страној земљи, поступак у случају губитка пасоша или изненадне болести туристе у страној земљи, процедуре на царини, решавања рекламације путника на дестинацији, пре свега у вези са смештајем), као и на друге околности у којима се туристички пратилац може наћи у свом раду са туристичком групом.

За припрему полагања практичног дела стручног испита за туристичког пратиоца препоручује се књига професорке **др Штетић Снежане, Информативно водичка служба у туризму, 2016 или касније издање, ЛИ, Београд** и књига професора **др Бранислава Работића, Туристичко вођење теорија и пракса, 2011 издање, Висока туристичка школа, Београд** (поглавља: Вођена тура у савременом туризму, стр.99-112, Комуникација у туристичком вођењу, стр.122-157, Управљање динамиком туристичке групе, стр.157-168 и Квалитет услуге туристичког водича, стр.181-197).

Такође, за припрему полагања практичног дела стручног испита кандидати могу да користе сву расположиву литературу из различитих области, као и географске, саобраћајне и туристичке карте, а у циљу пружања што потпунијих информација о самом плану и програму путовања као и о местима кроз које се пролази и локалитетима који су обухваћени наведеним итинерером.

За поступања која се односе на решавање рекламација путника кандидати  треба да се упознају са одредбама Закона о туризму из 2019. године (чл.70-79.) и Закона о потрошачима (чл. 93-109) којима су уређује наведена област. Наведене прописе можете пронаћи на следећем линку:

<http://mtt.gov.rs/sektori/sektor-za-turizam/propisi/>

Информације у вези са правилником којим се уређују минимално-технички услови за уређење угоститељских објеката, као и правилником о стандардима за категоризацију угоститељских објеката за смештај доступне су на истој веб адреси.

            Детаљније о поступку категоризације угоститељских објеката за смештај можете видети на:

<http://mtt.gov.rs/sektori/sektor-za-turizam/kategorizacija/>

Interpretacija/predstavljanje programa putovanja (član 72. iz Zakona o turizmu)